អង្គការ​សុខភាព​ពិភពលោក​បារម្ភ​ចំពោះ​ជំងឺ​ចម្លែក​នៅ​វៀតណាម
ព័ត៌មាន​អន្តរជាតិ​សំខាន់​ៗ​ផ្សេងទៀត​សម្រាប់​យប់​ថ្ងៃ​ច័ន្ទ​ ទី​២៣ ខែ​មេសា។
អង្គការសុខភាពពិភពលោកនិយាយនៅថ្ងៃច័ន្ទនេះថា ខ្លួនមានការព្រួយបារម្ភ អំពីការឆ្លងជំងឺប្លែកនៅលើស្បែកជនជាតិវៀតណាមរស់នៅក្នុងតំបន់កណ្ដាលប្រទេសវៀត ណាមដែលបណ្ដាលឲ្យមនុស្សស្លាប់១៩នាក់ ភាគច្រើនជាកុមារ។ មនុស្សជាង១៧០នាក់ធ្លាក់ឈឺ ដោយសារជំងឺមិនស្គាល់មុខនេះ ដែលធ្វើឲ្យរឹងដៃជើង និង រលាកក្រពះដល់ជនរងគ្រោះ ហើយវាហាក់ដូចជាមានការរលាកនៅជើង។ ជំងឺនោះកើតឡើងនៅក្នុងមណ្ឌល បា តូ (Ba To) នៃខេត្ដ ក្វាង ងៃ (Quang Ngai) ហើយអង្គការសុខភាពពិភពលោកនិយាយថា មិនធ្លាប់ដឹងឮអំពីជំងឺដូច្នោះ។ សភារបស់ប្រទេសភូមាបានបើកទ្វារនៅថ្ងៃច័ន្ទដោយមិនមានវត្ដមានរបស់មេដឹកនាំគណបក្សជំទាស់លោកស្រី អ៊ុងសានស៊ូជី និងសមាជិក៤២នាក់របស់គណបក្សសម្ព័ន្ធភាពដើម្បីលទ្ធិប្រជាធិបតេយ្យ ដែលមិនព្រមចូលរួមដោយសារតែមានជម្លោះអំពីការប្រើពាក្យនៅក្នុងសម្បថឡើងកាន់តំណែង។ ប្រធានាធិបតីភូមាថ្លែងនៅថ្ងៃច័ន្ទនេះថា ការណ៍ដែលមេដឹកនាំគណបក្សជំទាស់លោកស្រី អ៊ុងសានស៊ូជី សម្រេចនឹងមិនមកយកកៅអីរបស់លោកស្រីនៅក្នុងរដ្ឋសភានោះ ជាការសម្រេចរបស់លោកស្រីទេ។ នេះយោងតាមសេចក្ដីរាយការណ៍របស់បណ្ដាញព័ត៌មានជប៉ុន នៅពេលដែលមានការខ្វែងគំនិតគ្នាអំពីពាក្យប្រើនៅក្នុងសម្បថចូលកាន់តំណែង។ អ្នកសង្គមនិយម លោក Francois Hollande បានលេចធ្លោជាអ្នកដឹកមុខក្នុងការបោះឆ្នោតជ្រើសតាំងប្រធានាធិបតីបារាំង ដោយមានសំឡេងលើសបន្ដិចពីប្រធានាធិបតី Nicolas Sarkozy ក្នុងការបោះឆ្នោតជុំទីមួយ។ ក្រុមអ្នកសេង្កេតការណ៍ចំនួនតូចមួយរបស់អសបនៅក្នុងប្រទេសស៊ីរី បានចូលទៅពិនិត្យមើលតំបន់ជាយក្រុងដាម៉ាស ហៅ Zabani ដោយសង្ឃឹមថានឹងពង្រឹងបទឈប់បាញ់គ្នាដែលមិនបានដំណើរការជាង១៣ខែនៃការបះបោរ។ សហភាពអឺរ៉ុបបានផ្អាកការដាក់ទណ្ឌកម្មពាណិជ្ជកម្មសេដ្ឋកិច្ច និងបុគ្គលដ៏ ទូលំទូលាយលើប្រទេសភូមាកាលពីថ្ងៃច័ន្ទនេះ លើកលែងតែការបន្តហាមឃាត់មិនឲ្យលក់អាវុធ។ នេះបើតាមអ្នកការទូតនិយាយប្រាប់បណ្ដាញព័ត៌មានបារាំងអាអេហ្វប៉េ។ អតិផរណារបស់ប្រទេសវៀតណាមបានចុះថយក្នុងរយៈពេល៨ខែជាប់ៗគ្នាក្នុងខែមេសានេះ តាមអត្រាទាបបំផុតក្នុងមួយឆ្នាំ។ តួលេខតាមផ្លូវការរបស់រដ្ឋាភិបាលបង្ហាញនៅថ្ងៃច័ន្ទនេះ នៅពេលដែលក្រុមអ្នកជំនាញព្រមានអំពីសញ្ញានៃភាពនឹងនរសេដ្ឋកិច្ច។ ប្រទេសម៉ាឡាវី កំពុងរៀបចំធ្វើបុណ្យបូជាប្រធានាធិបតី លោក Bingu Wa Mutharika ដែលបានទទួលមរណភាព ដោយសារគាំងបេះដូងកាលពីដើមខែនេះ។ សាក្សីឃើញផ្ទាល់ភ្នែកនិងមន្ដ្រីនៃប្រទេសស៊ូដង់ខាងត្បូង និយាយថាយន្ដហោះស៊ូដង់បានទម្លាក់គ្រាប់បែកមកលើតំបន់ព្រំដែនស៊ូដង់ខាងត្បូងបណ្ដាលឲ្យមនុស្សយ៉ាងតិចម្នាក់ស្លាប់។ កូរ៉េខាងជើងបានគំរាមថានឹងចាត់វិធានការពិសេសមួយប្រឆាំង កូរ៉េខាងត្បូងដោយរដ្ឋាភិបាលក្រុងព្យុងយ៉ាងនិយាយថា នឹងវាយកម្ទេចរដ្ឋាភិបាលរបស់ប្រធានាធិបតី លី ម្យុង បាក ក្នុងរយៈពេល៤នាទី។ យុវជនជប៉ុនម្នាក់អាយុ១៦ឆ្នាំនឹងបានត្រូវជួបជុំជាមួយបាល់ទាត់ជាទីគាប់ចិត្ដរបស់គាត់ ដោយគេបានរកឃើញបាល់នោះ អណ្ដែតចូលមកដល់កោះមួយនៅរដ្ឋអាឡាស្កា ឆ្លងកាត់មហាសមុទ្រប៉ាស៊ីហ្វីកនៅពេលមានរលកស៊ូណាមិ កាលពីឆ្នាំមុន។ ចំនួនទេសចរជាតិចិនដែលចូលមកទស្សនាស.រ.អ. កាន់តែច្រើនឡើង ធ្វើឲ្យពាណិជ្ជករអាមេរិកាំងមានចិត្ដរីករាយដ៏ខ្លាំង។